23. schôdza NR SR - 6.deň - B. popoludní
Dátum: 2024-12-03
Poslanec: Matovič, Igor (SLOVENSKO)
Druh vystúpenia: Vystúpenie v rozprave

12. Jozef, prihlásil som sa do rozpravy, aj keď som sa prihlásil už do písomnej, kvôli tomu, čo tu zaznelo. Neviem teda, ktorá poslankyňa za Progresívne Slovensko to povedala, že súhlasím s princípom alebo niečo také, a ty si potom povedal, že áno, zase našli ste si výhovorku, prečo nepodporiť zákon o hmotnej zodpovednosti. A toto ma veľmi mrzí, že to je také, presne také isté zahrávanie sa s nevedomosťou ľudí, že ideme sa tu hrajuškať na to, teda sa nám nepáči ten návrh zákona, ako je napísaný, a použijeme to ako výhovorku, že to nepodporíme, takýto návrh zákona v prvom čítaní. Ak by aj išlo práveže o princíp, tak ten zákon podporím. Vystúpim možno v rozprave alebo faktickej poznámke a poviem, že podporujem tú ideu, nepáči sa mi úplne, ako to máte napísané, ale na preukázanie toho, že súhlasím s tým princípom zavedenia hmotnej zodpovednosti, vám to podporíme. A keď to príde do druhého čítania, tak by sme to chceli na základe diskusie s vami, pán Pročko, upraviť tak, aby to bolo aj podľa nášho gusta. Podľa mňa toto by bol férový prístup k problematike, ak s ňou súhlasím. A ak s ňou v skutočnosti nesúhlasím a len to hrám pred voličmi, že s ňou súhlasím, tak potom je to o tom, že aj v prvom čítaní dobrý návrh zákona nepodporím alebo zákon, ktorý presadzuje dobrú ideu alebo dobrý princíp, nepodporím a použijem to ako výhovorku, lebo nebol dobre napísaný. To je len taká ako poznámka, ktorá sa mi žiadala v tejto súvislosti povedať. Ale naozaj medzičasom keďže ten štátny rozpočet bol schválený a bez hanby 79 poslancov, aj ten Huliak a spol. napľuli do očí zdravotníkom, ktorí predtým zachránili Ficovi život a najviac upozorňujem na túto tému, aj keď možno by som mohol hovoriť o ukradnutých daňových bonusoch alebo ukradnutom rodičovskom dôchodku. Všetko sú to položky stámilióny eur, ktoré táto zlodejská banda, ktorá nám vládne, kradne ľuďom, či už cez konsolidáciu, alebo teda štátny rozpočet. Ale tento moment, že ukradnúť zdravotníkom, práve tým zdravotníkom, ktorí mu zachránia život a doslova sa im takto smiať do očí, je podľa mňa taký najviac momentálne, ktorý nám tak plasticky vykresľuje tú situáciu, ako títo ľudia obyčajnými ľuďmi, v tomto prípade zdravotníkmi, pohŕdajú. A pre mňa osobne je to ešte o tom viac zmocnené tým pobytom na francúzskej Riviére, síce nie dovolenkovým, lebo trinásť hodín ísť v aute tam a potom trinásť hodín späť, nie je nič moc. Ale postaviť sa pred vilu postavenú z ukradnutých peňazí, a zároveň vedieť, že v tom istom čase najvyšší zákonodarný zbor, orgán na Slovensku, a to parlament rokuje o tom, ako ožobráčiť ľudí a potom sa vlastne za pár dní dožiť toho hlasovania, ktoré sme spoločne prežívali dve hodinky možno dozadu, kde akože bez hanby okradnú ľudí s vedomím, že tie peniaze končia práve na tej francúzskej Riviére, v Dubaji, vo Vietname a kdekoľvek, kde jednoducho si tie peniaze môžu skryť, tak je naozaj smutné. 35 rokov po revolúcii vedieť, že tento štát vlastne nemá nejaký pevný pilier, o ktorý by sa oprel a že ten pilier kvázi normálnosti alebo ako by som ho nazval, si každý vysvetľuje nejako inak. Niekto si povie, že je normálne predsa keď mám tú možnosť, tak je normálne kradnúť. Niekto si povie, že normálne je, že sa nekradne a dupľom politik, ktorý ľuďom sľúbi, že ide do politiky bojovať za nich, nemôže predsa okrádať svojich voličov. Niekto si povie, že teda je normálne, že keď sa stanete policajným prezidentom, tak vydáte do rúk bossa nitrianskej mafie, naozaj hrubokrkej nitrianskej mafie Norberta Bödöra, že vydáte celý Policajný zbor alebo Národnú kriminálnu agentúru, ako urobil terajší predsedajúci Tibor Gašpar. Že v súlade s verejným záujmom vlastne orgány, ktoré majú zabezpečovať spravodlivosť, vydať do rúk mafie. V takomto štáte žijeme. A v podstate možno, áno, potom je naivné asi aj odo mňa chcieť od ľudí, ktorí hovoria, že je normálne, že vydáte Policajný zbor alebo elitný útvar Policajného zboru Národnú kriminálnu agentúru do rúk hrubokrkého mafiána, tak od takýchto ľudí chcieť, aby sa správali normálne v prípade hmotnej zodpovednosti alebo v prípade štátneho rozpočtu a nenapľuť zdravotníkom, ktorí zachránili Ficovi holý život, do očí tým, že im znížite plat, je v podstate naivné. Oni to naozaj, toto považujú za normálne, za normálne a morálne, že takto konajú a keď vlastne od nich chceme viac a chceme od nich, aby naozaj fungovali podľa svedomia alebo desatora, za ktoré sa mnohí z nich skrývajú, tak priznávam za seba, že áno, asi som naivný, že chcieť od nich, aby tú morálku v politike hľadali. Ale napriek tomu verím, že aspoň štvrtina, nebudem preháňať, dobre, aspoň štvrtina ich voličov postupne sa začne zamýšľať nad tým, že boli oklamaní, áno, že sa nechali oklamať a podľa mňa nie je hanba priznať si, že nechali sme sa oklamať ľuďmi, ktorí zneužili ťažkú situáciu počas covidu, ktorí zneužili možno strach z vojny a podobne a na základe tohto im dali hlas. Som hlboko presvedčený, že táto zlodejská banda, ktorá tu vládne, ktorá za zákon o hmotnej zodpovednosti určite nezahlasuje, lebo pre nich je normálne, že nejaký Kažimír, zlodej si kúpi z ukradnutých peňazí na francúzskej Riviére 5 mil. vilu. Som hlboko presvedčený, že táto zlodejská banda stratí moc po budúcich voľbách. Len mám jeden iný strach zároveň, a to je ten, že sa bude diať to, čo sa dialo počas našich vlád, že tu bude obrovská legitimizácia časti tejto zlodejskej bandy menom HLAS a že tá legitimizácia bude prebiehať rôznymi spôsobmi, ale z pohľadu opozičných strán, že to bude o tom koketovaní s politikmi HLAS-u a s touto politickou stranou a bude to neschopnosť vylúčiť akúkoľvek kolaboráciu s touto stranou. A teraz sa prihováram, áno, priamo Progresívnemu Slovensku, SaS alebo KDH, ktorí tu zástupcov nemajú. Toto ste robili tri roky, odkedy HLAS tu vznikol, toto nahnalo desiatky tisíc voličov do náručia skorumpovaného Pellegriniho a toto rozhodlo voľby. To, že ste neboli ochotní a schopní povedať, že s mafiou nikdy nepôjdete. A v tomto je rozdiel medzi nami a všetkými ostatnými opozičnými stranami, ale aj tými demokratmi mimo parlamentu, ktorí niekde sa pod tými 5 % pohybujú a držím im palce, aby to dali. Ale ak to bude o tom, že na konci to bude z vašej strany len chtíč byť silou-mocou vo vláde so skorumpovaným HLAS-om, ktorý v živote hmotnú zodpovednosť nepodporí, so skorumpovaným HLAS-om, ktorí tu podporili Gašparovu amnestiu pre zločincov za rozkradnutie štátu. Ak to bude o tom, že tu budete podporovať HLAS, ktorý nemá ani jedného jediného poslanca, ktorý by sa voči tým zverstvám, ktoré tu páchajú celý rok, postavil, tak nič nám to neosoží a spravodlivosť zostane na Slovensku, ja sa obávam, že na desiatky rokov mŕtva. Je to prekročenie rubikonu, ak vy raz vytvoríte vládu, ja viem, že ju chcete, ak vy sa ulakomíte na to, že vy pôjdete do jednej vlády s mafiou, tá mafia vám dá podmienky a HLAS mafia je. Vám dá základnú podmienku, že všetky tie Gašparove svinstvá, tie zločiny, ktoré spáchal a jeho celá mafiánska banda v policajnom zbore, v NAKA a podobne, všetky tie svinstvá zostanú zahrabané pod koberec. Aj Fico bude rád, on nakoniec bude rád, aj ten Gašpar, zločinec bude rád, že ten HLAS je vo vláde spolu s Progresívcami alebo SaS-kou, možno KDH. Lebo bude vedieť, že keď tam bude, neexistuje, že sa tá spravodlivosť, udupaná pod koberec, špinavý mafiánsky koberec, niekedy navráti späť. Jednoducho to nie je možné s nimi tú spravodlivosť vrátiť späť. Ja by som vás pri tejto príležitosti, pri hlasovaní o veľmi dôležitom zákone, ktorý by mal byť naozaj takým prvým písmenkom politickej abecedy a očisty politického života na Slovensku, a teda zákon o hmotnej zodpovednosti politikov, chcel vás vyzvať v opozícii – Progresívne Slovensko, SaS a KDH, aby ste sa raz a navždy definitívne dištancovali od ľudí, ktorí spáchali omnoho väčšie zlo, ako spáchal Mečiar svojimi amnestiami, ktorí spáchali doslova atentát na spravodlivosť, ktorí napľuli do očí Jánovi a Martine, najmä Jánovi, ktorý nebojácne odhaľoval zločiny tejto skorumpovanej bandy, aby ste raz a navždy definitívne vylúčili akúkoľvek spoluprácu s mafiou menom HLAS. Ak to urobíte, to bude písmenko B v boji za spravodlivosť a my sa veľmi radi potom pridáme k vám. Nestrkáme sa vám, povedali ste, že vám smrdíme, možno práve preto, lebo jediní vylučujeme akúkoľvek kolaboráciu so SMER-om menom HLAS, ale hovorím ešte raz, ak chcete skutočne navrátiť spravodlivosť na Slovensku, základný krok, ktorý z vašej strany musíte spraviť, je vylúčiť akúkoľvek kolaboráciu s HLAS-om. Aj takú, akú teda povedal Jaro Naď pred voľbami, ako neviem, či bol predseda, či podpredseda Demokratov v rozhovore pre Postoj, myslím, že posledného augusta presne mesiac pred voľbami, kde povedal, my do koalície s HLAS-om nepôjdeme, ale vieme si predstaviť podporu menšinovej vlády HLAS-u. To je to isté, prepáčte. Vytvoriť akúkoľvek kolaboráciu s mafiou, ktorá im zabezpečí moc... (Prerušenie vystúpenia časomerom.)